Vendsyssel Elite Badminton var tirsdag aften i kamp i badmintonligaen. En gryende sejr blev vekslet til et træls nederlag.

VEB var længe i vinderposition, men tabte 2-4 i Greve. VEB førte 1-0 og 2-1, og da Yao Jie vandt 21-12 i første sæt, lignede det mindst et Golden Set og måske endda en 4-2 sejr til VEB i tirsdagens vanskelige udekamp mod Greve. Men efter det flotte første sæt tabte Yao Jie skuffende i tre sæt til Linda Zetchiri. Det er reelt første gang, at Yao Jie skuffer i VEB-trøjen. Dermed skulle Thomas Laybourn og Nikolaj Overgaard vinde herredoublen for at fremtvinge et Golden Set. Og det begyndte godt, for VEB-parret førte hele vejen i første sæt indtil 17-15, men tabte alligevel 18-21. I andet sæt var Greve bedst, og dermed måtte VEB-spillerne for anden gang i træk forlade hallen uden point.